หั่นงบลงทุนทำเบิกจ่ายสะดุด
บัญชีกลางถกหน่วยงานเคลียร์เบิกจ่าย พบมติ ครม.ให้หั่นงบ ทำหลายโครงการสะดุด
7 ก.พ. 2558

โดย...โพสต์ทูเดย์
พบ14หน่วยงานติดปมมติครม. เตรียมขอรัฐบาลยกเว้นลดราคา 
บัญชีกลางถกหน่วยงานเคลียร์เบิกจ่าย พบมติ ครม.ให้หั่นงบ ทำหลายโครงการสะดุด
นายมนัส แจ่มเวหา อธิบดีกรมบัญชีกลาง เปิดเผยว่า จากการหารือหน่วยงานต่างๆ ที่มีงบลงทุนมากกว่า 1,000 ล้านบาท จำนวน 20 หน่วยงาน มีวงเงินลงทุน 3.01 แสนล้านบาท และหน่วยงานที่มีงบลงทุนระหว่าง 300-1,000 ล้านบาท จำนวน 20 หน่วยงาน วงเงินลงทุน 3.24 หมื่นล้านบาท หรือประมาณ 10% จากงบลงทุนรวม เพื่อสอบถามถึงความคืบหน้าในการก่อหนี้ การเบิกจ่าย ปัญหาและอุปสรรคที่เกิดขึ้น
ทั้งนี้ เบื้องต้นคาดว่าภายในไตรมาส 2 ปีงบประมาณ 2558 (เดือน ม.ค.-มี.ค.) ส่วนราชการดังกล่าวจะสามารถก่อหนี้ได้ 90-100% และภายในไตรมาส 4 ปีงบประมาณ 2558 (เดือน ก.ค.-ก.ย.) คาดว่าส่วนราชการจะสามารถเบิกจ่ายงบประมาณได้ใกล้เคียงกับเป้าหมายที่ตั้งไว้
อย่างไรก็ตาม จากการหารือยังพบว่าส่วนราชการยังมีปัญหาเรื่องการเบิกจ่ายงบลงทุน เช่น การตั้งงบประมาณไม่เพียงพอและการปรับลดราคาค่าก่อสร้างลงตามราคาน้ำมันที่ปรับตัวลดลง ซึ่งเป็นไปตามมติคณะรัฐมนตรี (ครม.) เมื่อวันที่ 30 ธ.ค. 2557 ที่ให้ปรับราคาโครงการลดลงตามราคาน้ำมันที่ลดลงตามที่สำนักงบประมาณเสนอ แต่หน่วยงานต่างๆ มีปัญหาลดราคาโครงการไม่ได้ตามมติ ครม. เพราะราคาโครงการอยู่ในระดับต่ำอยู่แล้วและโครงการส่วนใหญ่ได้ผ่านการประมูลแบบอีออกชั่นมาแล้วและอยู่ระหว่างการเซ็นสัญญา จึงอาจปฏิบัติตามมติ ครม.ไม่ได้
เบื้องต้นพบว่า 14 หน่วยงานมีปัญหาเรื่องการปรับลดราคาค่าก่อสร้างลง ซึ่งสำนักงบประมาณได้ออกหนังสือเวียนถึงส่วนราชการที่มีปัญหาดังกล่าว ให้ส่งเรื่องถึง ครม.เพื่อขอยกเว้นมติดังกล่าว โดยหลายหน่วยงานค่อนข้างเป็นห่วงเรื่องนี้ว่าจะใช้เวลาดำเนินการนานและอาจกระทบแผนการลงทุนได้
อย่างไรก็ตาม กรมบัญชีกลางจะมีการรายงานการเบิกจ่ายงบประมาณ 2558 ในช่วง 4 เดือนแรกให้ ครม.รับทราบในการประชุมที่จะถึงนี้ โดยยืนยันว่าภาพรวมการเบิกจ่ายขณะนี้ทำได้ดีกว่าทุกปีที่ผ่านมาและมีแนวโน้มว่าจะปรับตัวดีขึ้น
สำหรับหน่วยงานที่มีงบลงลงทุนเบิกจ่ายเกิน 1,000 ล้านบาท ประเมินว่าจะเบิกจ่ายงบลงทุนภายในไตรมาส 2 ของปีงบประมาณ 2558 ได้ 30% และสิ้นปีงบประมาณได้ 80% ส่วนหน่วยงานที่มีงบลงทุน 300-1,000 ล้านบาท คาดว่าจะก่อหนี้ผูกพันในไตรมาส 2 ได้ 90-100% และเบิกจ่ายได้ใกล้เคียงกับการก่อหนี้ผูกพันไว้เมื่อถึงสิ้นปีงบประมาณ
ก่อนหน้านี้ กรมบัญชีกลางได้เคยหารือร่วมกับ 21 ส่วนราชการที่มีงบลงทุนเกินกว่า 1,000 ล้านบาท ซึ่งคิดเป็นวงเงินลงทุนรวม 3.01 แสนล้านบาท โดยในส่วนนี้ประเมินว่าภายในไตรมาส 2 ปีงบ ประมาณ 2558 จะสามารถก่อหนี้ได้ 80% และเบิกจ่ายได้ 30% และภายในไตรมาส 4 ปีงบประมาณ 2558 จะเบิกจ่ายได้ใกล้เคียงกับเป้าหมายที่ตั้งไว้